Þingræður haldnar á Alþingi Íslendinga

Forseti (EystJ): Mér hefur borizt svo hljóðandi bréf, dags. 14. marz 1972: „Matthías Bjarnason, 2. þm. Vestf., hefur í dag ritað mér á þessa leið: „Þar sem ég vegna veikinda mun ekki geta sótt þingfundi næstu vikur, leyfi ég mér með skírskotun til 138. gr. laga um kosningar til Alþ. að óska þess, að 1. varamaður Sjálfstfl. í Vestfjarðakjördæmi, Ásberg Sigurðsson borgarfógeti, taki sæti á Alþ. í forföllum mínum.“ Þetta er yður, herra forseti, hér með tilkynnt með ósk um, að þér látið fram fara í Sþ. rannsókn á kjörbréfi varamanns. Gunnar Gíslason, forseti Nd.“ Mér hefur borizt annað bréf: „Reykjavík, 14. marz 1972. Lúðvík Jósepsson, 2. þm. Austf., hefur í dag ritað mér á þessa leið: „Þar sem ég vegna anna mun ekki geta sótt þingfundi næstu vikur, leyfi ég mér að biðja um fjarvistarleyfi og með skírskotun til 138. gr. laga um kosningar til Alþingis að óska þess, að 1. varamaður Alþb. í Austurlandskjördæmi, Sigurður Blöndal skógarvörður, taki sæti á Alþ. í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í Sþ. rannsókn á kjörbréfi varamannsins. Gunnar Gíslason, forseti Nd.“ Samkv. þessum bréfum vil ég leyfa mér að fara þess á leit við hv. kjörbréfanefnd, að hún skoði kjörbréf þessara tveggja varamanna og gefa til þess 10 mínútna fundarhlé. - Fundarhlé.



Herra forseti. Kjörbréfanefnd hefur haft til athugunar tvö kjörbréf. Í fyrsta lagi kjörbréf Sigurðar Blöndal skógarvarðar, 1. varaþm. Alþb. í Austurlandskjördæmi, sem mætir í forföllum Lúðvíks Jósepssonar, 2. þm. Austf. Í öðru lagi kjörbréf Ásbergs Sigurðssonar borgarfógeta, 1. varaþm. Sjálfstfl. í Vestfjarðakjördæmi, sem mætir í veikindaforföllum Matthíasar Bjarnasonar, 2. þm. Vestf. N. mælir með, að kosningin verði metin gild í báðum þessum tilvikum og kjörbréfin bæði verði samþykkt.



Herra forseti. Ég stíg ekki hér í stólinn til að gera aths. við kjörbréf þeirra þm., sem taka nú sæti, heldur til að vekja athygli forseta á því og alls þingheims, að nú mun það vera í 43 skipti, sem átt hefur sér stað, að varaþm. hafi komið inn, og 15 fjarvistir hafa verið boðaðar. Hitt eru þm. í opinberum erindum. Það var á það minnzt í Ed. fyrir skömmu, hversu hægt nefndastörf hefðu gengið, og mér sýnist, að ekki muni rætast mjög vel úr því, ef áfram heldur svo, að stór hluti þm. eru varaþm. Það er ekki sagt þeim til vanvirðu, heldur vegna þeirrar staðreyndar, að fyrir þinginu liggja mörg stórmál sem varla er hægt að ætlast til, að maður, sem situr hér í tvær vikur, geti sett sig fyllilega inn í, og ég varð var við það í þingnefnd í gær hjá varaþm., er ég fór fram á það, að mál hæstv. ríkisstj. yrði betur athugað. Ég var ekki á móti málinu í sjálfu sér, en ég fór fram á það, að það yrði mjög rækilega athugað, vegna þess að það frv. gerði ráð fyrir vissri skattlagningu. Fyrir þinginu liggur annað frv., sem gengur í þveröfuga átt, og ég vildi athuga innbyrðis áhrif þessara frv. Ég vildi spyrja hæstv. forsrh.: Hvað hugsar ríkisstj., að þinghald standi lengi? Ef þinghald á að vera stutt, þá má áreiðanlega hvetja sumar n. til þess að hefja störf. Hver dagur þingsins kostar mikið fé úr ríkissjóði, þó að við höfum hér til meðferðar skattafrv., sem kannske gætu séð fyrir vaxandi útgjöldum í stórum stíl. Mér telst svo til, að skipting milli þingflokka hafi átt sér stað á varaþm. þannig: Alþfl. hefur þrisvar tekið aukamenn inn, SF fimm sinnum, Sjálfstfl. 8 sinnum, Alþb. 11 sinnum og Framsfl. 16 sinnum. Ég vek aðeins máls á þessu vegna þess, að þessi tala er orðin há og hlýtur að hafa áhrif á störf þingsins, a. m. k. nefnda þess.



Herra forseti. Hv. 5. þm. Reykn. beindi einni spurningu til mín hér áðan, hvort ríkisstj. hefði ákveðið það, hversu lengi þing skyldi standa. Þessu er því til að svara, að það hefur ríkisstj. að sjálfsögðu ekki gert. Slík ákvörðun nú væri með öllu ótímabær að mínum dómi. Þingið hefur mörgum málum að sinna nú, og það verður auðvitað að ráðast eftir atvikum, hversu hratt því tekst að afgreiða þau mál. Það er auðvitað ekkert heldur, sem rekur á eftir í sjálfu sér, að þing standi ekki eins og á þarf að halda, þar sem þm. eru í raun og veru nú fastir starfsmenn til ársins. Hinn nýi þingmaður, Sigurður Blöndal vann drengskaparheit um að halda stjórnarskrá landsins.